Drie ‘rowers’ in skietery gewond; nog vyf agter tralies(Argieffoto) Altesaam agt vermeende gewapende rowers is in hegtenis geneem nadat drie van hulle gewond is in ŉ skietery met die polisie ná ŉ rooftog by ŉ sakeonderneming in Ballito, suid van Durban. Polisielede van Umhlali, Inanda, KwaDukuza en Phoenix het Vrydag ŉ intelligensiegedrewe operasie uitgevoer op soek na roofverdagtes in Inanda, het kol. Thembeka Mbele, polisiewoordvoerder, gesê. Die polisie het op ŉ huis in Ntiyaneweg toegeslaan en die inwoners beveel om die deur oop te maak. Daar is egter op die polisie losgebrand en drie mans is in ŉ heen-en-weer-skietery gewond. “Die polisie het agt mans in hegtenis geneem. Drie van hulle is onder polisiebewaking na ŉ hospitaal geneem. Die verdagtes, tussen 21 en 24 jaar oud, word by die Inanda-polisiestasie aangehou en sal aangekla word van poging tot moord, die onwettige besit van vuurwapens en vermoedelik gesteelde eiendom,” het Mbele gesê. Mbele het gesê ŉ veiligheidswag is Vrydag omstreeks 14:50 deur ŉ groep mans by ŉ sakeperseel in Inanda oorrompel en met kabelbinders vasgebind. “Die verdagtes is die perseel binne en het bokse drank in hul wegkommotor gelaai. Hulle het ook by ŉ ander perseel ingebreek waar hulle ŉ aantal kameras gesteel het.” Klagtes van roof en diefstal is by die Umhlali-polisiestasie aanhangig gemaak. Sommige van die gesteelde items is by die huis gevind. Die verdagtes verskyn Maandag in die Ntuzuma-landdroshof waar hulle op verdere aanklagte van roof en diefstal sal tereg staan, het Mbele gesê. Lt.genl. Khombinkosi Jula, polisiehoof in KwaZulu-Natal, het gesê hy is dankbaar dat geen polisielede in die skietery gewond of beseer is nie.